**Promovem l’alta velocitat al territori**

La Diputació de Barcelona ha lliurat un estudi de provisió de banda ampla a l’ajuntament d’Artés per impulsar la connectivitat d’alta velocitat al territori. Es tracta d’un estudi estratègic, la finalitat del qual és recollir diferents propostes de millora per a la provisió de banda ampla d’aquest municipi.

Els estudis de provisió de banda ampla són un instrument essencial per a municipis de fins a 50.000 habitants perquè defineixen una estratègia que permet a l’ajuntament governar, de forma coherent i ordenada, el desplegament de les infraestructures de telecomunicacions en el seu municipi, prioritzant equipaments públics, polígons industrials, nous sectors de planejament i elements que facilitin la implantació de serveis *smart city*.

Estendre la connectivitat d’alta velocitat arreu del territori és una de les actuacions prioritàries de la Diputació de Barcelona, ja que les infraestructures de telecomunicacions promouen la cohesió territorial, la competitivitat econòmica dels municipis i el benestar dels seus habitants. La digitalització del territori només es pot garantir amb la connectivitat i l’accés als serveis de banda ampla de tots els municipis.

La Direcció de Serveis de Tecnologies i Sistemes Corporatius elabora els estudis de provisió de banda ampla en col·laboració amb el Consorci Localret.